
hangzavar

Ez a hanginstalláció az információ áramlásának a lehetséges problémáit modellezi le. Az emberi félrehallásokra, az információ elévülésére és az ezekből adódó társadalmi problémákra próbál reflektálni. A kivitelezés letisztult és átlátható vonalvezetése, az analóg technika alkalmazása és a bonyolult technika mellőzése mind-mind az installáció kifejezőerejének erősítésére szolgál.
A walkmanek bekapcsolása után a szalag elindul. Mindegyik walkman más ponton játssza a szalagon levő hangot, ezáltal - bár a hang ugyanaz -, az összhangzat mégis kaotikus. A leolvasási pontok nem egyenlő távolságra helyezkednek el egymástól. Némelyik walkman hangosabb, másik halkabb lejátszásra képes, ezért az összhangzat nem homogén. A hangszóróhoz közel hajolva jobban kivehető, hogy egy-egy walkman hol tart a lejátszásban.



